Sidste weekends kamp mod FC Midtjylland og lørdagens besøg på Brøndby Stadion har begge vist træner Bruce Rioch, at hans mandskab indkasserer lette mål. Det skriver B.T.: - Jeg synes ikke, at vi forsvarer os særligt godt med de to mål, erkendte Rioch, der også giver skadesproblemer og karantæner blandt sine forsvarsspillere noget af skylden. - Vi har tre-fire stamspillere ude, og når de kommer tilbage, så bliver det bedre. Lige nu må vi bare smøge ærmerne op og i gang igen, sagde Bruce Rioch. I mesterskabssæsonen sidste år fik AaB også en elendig start, hvor de skulle helt hen til sjette runde, før den første sejr kom i hus. Og måske er det også derfor, at der ikke er bekymring at spore hos sportsdirektør Lynge Jakobsen. - Jeg synes, vi spiller lige op med Brøndby. Det er selvfølgelig ikke acceptabelt at tabe to kampe, men det er to kaffe-mål, de får, sådan nogle mærkelige nogen, siger Lynge Jakobsen, der ikke vil gøre truppen bredere i den resterende del af transfervinduet: - Når de skadede spillere kommer tilbage, så kommer vi ikke til at mangle noget. Vi er ikke bekymrede.

Referat:
Danmarksmestrene fra AaB er ikke vågnet efter sommerpausen, og det er især aalborgensernes forsvar, der ikke har fået søvnen gnedet ud af øjnene. Det står klart efter gårsdagens 2-1 nederlag til Brøndby.